Suomen Pörssisäätiö

sari.lounasmeri@porssisaatio.fi

Liikenne- ja viestintäministeriö

kirjaamo@lvm.fi

oskari.stenius@lvm.fi

7.11.2018

**Pörssisäätiön lausunto liikenne- ja viestintäministeriölle liittyen Euroopan komission ehdotukseen luopua vuodenajoittaisesta kellonajan siirrosta**

Pörssisäätiö kiittää lausuntopyynnöstä. Pörssisäätiö edistää arvopaperisäästämistä ja arvopaperimarkkinoita. Pörssisäätiö kannattaa Euroopan komission ehdotusta kahdesti vuodessa tapahtuvasta kellonajan siirrosta luopumisesta. **Pörssisäätiö pitää normaali- eli talviaikaa arvopaperimarkkinoille parempana vaihtoehtona.**

Pörssisäätiön käsityksen mukaan pörssikaupankäynti aloitetaan eri aikavyöhykkeistä johtuen Helsingissä klo 10, Tukholmassa klo 9 ja Lontoossa klo 8. Näin kaupankäynti alkaa perinteisesti samaan aikaan eri Euroopan markkinapaikoilla. Kaupankäynti päättyy Tukholmassa klo 18, mutta Helsingissä jo puolta tuntia aikaisemmin klo 18:30. Kaupankäynnin volyymi painottuu Helsingissä jo nykyisellään loppupäivään.

Arvopaperimarkkinoiden toiminta on erittäin kansainvälistä. Noin puolet Helsingin pörssiin listautuneiden yhtiöiden markkina-arvosta on ulkomaisten sijoittajien hallussa. Nämä ulkomaiset sijoittajat ovat pääosin joko Pohjois-Amerikasta tai Euroopasta. Heidän vaikutuksensa näkyy myös kaupankäyntimäärien ajoittumisessa. Mahdollisimman samanlainen kaupankäyntiaikataulu palvelisi kansainvälisiä sijoittajia parhaiten. Samalla mahdollisimman sama aikavyöhyke olisi rahoitusmarkkinoilla toimivien ammattilaisten etu. Näin heidän päivärytminsä voisi olla mahdollisimman samanlainen muun suomalaisen yhteiskunnan päivärytmin kanssa. Nykyisellään rytmi on jo kovin iltapainotteinen. Mikäli Suomi siirtyisi suosittelemamme normaaliajan sijaan itäisempään aikavyöhykkeeseen, olisi riski, että aikaero kasvaisi vielä nykyistä suuremmaksi. Tätä pidämme epätoivottavana. Pysymällä normaaliajassa varmistamme, että aikaeromme Manner-Eurooppaan on korkeintaan yksi tunti tai parhaassa tapauksessa voisimme jopa olla samassa aikavyöhykkeessä Ruotsin kanssa.

Sama aikavyöhyke muun Euroopan kanssa auttaisi osin liikesuhteiden hoitamista. Sekä kellojen siirtelyyn että nykyiseen aikaeroon ollaan totuttu ja nykytilakin toimii, mutta helpointa olisi, mikäli voisimme olla muun Euroopan kanssa jatkuvasti samalla aikavyöhykkeellä. Lisäksi kellojen siirtämisen lopettaminen selkiyttänee suhdetta esimerkiksi Yhdysvaltoihin, jossa kelloja siirretään myös, mutta eri viikonloppuna kuin Euroopassa.

Pörssisäätiö antaa mielellään lisää tietoja lausunnosta.

Sari Lounasmeri

toimitusjohtaja

Pörssisäätiö